Document ID: 32014D0057

KOMISIJOS SPRENDIMAS
2014 m. vasario 4 d.
dėl Vengrijos pranešimo apie nacionalinį pereinamojo laikotarpio planą, nurodytą Europos Parlamento ir Tarybos direktyvos 2010/75/ES dėl pramoninių išmetamų teršalų 32 straipsnyje
(pranešta dokumentu Nr. C(2014) 502)
(Tekstas autentiškas tik vengrų kalba)
(2014/57/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2010 m. lapkričio 24 d. Europos Parlamento ir Tarybos direktyvą 2010/75/ES dėl pramoninių išmetamų teršalų (taršos integruotos prevencijos ir kontrolės) (1), ypač į jos 32 straipsnio 5 dalies antrą pastraipą,
kadangi:
(1)
pagal Direktyvos 2010/75/ES 32 straipsnio 5 dalies pirmą pastraipą Vengrija pateikė Komisijai savo pereinamojo laikotarpio nacionalinį planą (PLNP) 2012 m. gruodžio 18 d. raštu, kurį Komisija gavo elektroniniu paštu 2012 m. gruodžio 28 d. (2);
(2)
vertindama PLNP išsamumą, Komisija nustatė, kad trūksta esminių duomenų apie kelis į PLNP įtrauktus įrenginius, būtent, pirmojo leidimo išdavimo datos, sunaudojamo kuro kiekio, vidutinio metinio išmetamųjų dujų srauto ir skaičiavimuose taikyto etaloninio deguonies kiekio. Be to, kai kurie į PLNP įtraukti įrenginiai neatitiko nurodytųjų išmetamų teršalų apraše (inventoriuje), kurį Vengrija pateikė 2010 m. pagal Europos Parlamento ir Tarybos direktyvą 2001/80/EB (3);
(3)
2013 m. birželio 12 d. raštu (4) Komisija paprašė Vengrijos valdžios institucijų pateikti trūkstamus atskirų įrenginių duomenis, paaiškinti priežastis, dėl kurių vienas konkretus įrenginys buvo įtrauktas į PLNP, ir pataisyti neatitikimus tarp PLNP ir išmetamų teršalų aprašo pagal Direktyvą 2001/80/EB;
(4)
2013 m. birželio 25 d. elektroniniu laišku (5) Vengrija pateikė prašomą papildomą informaciją ir paaiškinimus;
(5)
išsamiau įvertinusi PLNP ir papildomą informaciją, 2013 m. rugsėjo 13 d. Komisija išsiuntė Vengrijai antrą raštą (6), prašydama patvirtinti, kad Direktyvos 2010/75/ES 29 straipsnyje nustatytos jungimo taisyklės buvo įgyvendintos tinkamai, ir paaiškinti, kaip buvo nustatytas vidutinis metinis išmetamųjų dujų srautas ir kaip buvo apskaičiuotas per 2001-2010 m. atskaitos laikotarpį išplėstų įrenginių įnašas į PLNP ribas. Komisija taip pat paprašė paaiškinimo, kuo remiantis dviems įrenginiams buvo pritaikytos tam tikros išmetamų teršalų ribinės vertės;
(6)
2013 m. rugsėjo 23 d. elektroniniu laišku (7) Vengrija informavo Komisiją, kad vienas įrenginys buvo išbrauktas iš PLNP, ir patvirtino, kad Direktyvos 2010/75/ES 29 straipsnyje nustatytos jungimo taisyklės kitiems įrenginiams buvo taikomos tinkamai. Vengrija taip pat paaiškino išmetamųjų dujų srauto skaičiavimo pagal kuro rūšis metodą, pagrindė konkrečių išmetamų teršalų ribines vertes ir ištaisė tam tikrus klaidingus duomenis;
(7)
2013 m. spalio 4 d. raštu (8) Komisija paprašė išsamiau paaiškinti, kokie duomenys ir metodika buvo taikyti apskaičiuojant penkių įrenginių vidutinį metinį išmetamųjų dujų srautą; 2013 m. spalio 10 d. raštu (9) Vengrija pateikė tokią informaciją. Įvertinusi pateiktus duomenis ir aptikusi, kad dar yra neatitikimų dėl dviejų įrenginių, Komisija 2013 m. spalio 15 d. raštu (10) paprašė Vengrijos valdžios institucijų dar kartą patikrinti šių įrenginių skaičiavimus;
(8)
2013 m. spalio 18 d. raštu (11) Vengrija pateikė pataisytus duomenis dėl dviejų minėtų įrenginių vidutinio metinio išmetamųjų dujų srauto ir juos pagrindžiantį paaiškinimą pagal Komisijos įgyvendinimo sprendimą 2012/115/ES (12);
(9)
todėl Komisija įvertino PLNP pagal Direktyvos 2010/75/ES 32 straipsnio 1, 3 bei 4 dalis ir pagal Įgyvendinimo sprendimą 2012/115/ES;
(10)
visų pirma, Komisija patikrino, ar nuoseklūs ir tikslūs duomenys, prielaidos ir skaičiavimai, kuriais remiantis nustatytas kiekvieno į PLNP įtraukto įrenginio išmetamų teršalų įnašas į PLNP nustatytas teršalų išmetimo ribas, ir išanalizavo, ar yra nustatyti tikslai ir atitinkami uždaviniai, priemonės ir tvarkaraščiai tiems tikslams pasiekti bei stebėsenos mechanizmas, kurį taikant ateityje bus vertinama, kaip laikomasi reikalavimų;
(11)
remdamasi pateikta papildoma informacija, Komisija nustatė, kad 2016 m. ir 2019 m. teršalų išmetimo ribos apskaičiuotos pagal tinkamus duomenis ir formules ir kad apskaičiavimai atlikti teisingai. Vengrija pateikė pakankamai informacijos apie priemones, kurios bus įgyvendintos, kad nebūtų viršytos teršalų išmetimo ribos, vykdoma stebėsena ir Komisijai teikiamos PLNP įgyvendinimo ataskaitos;
(12)
Komisija įsitikino, kad Vengrijos valdžios institucijos atsižvelgė į Direktyvos 2010/75/ES 32 straipsnio 1, 3 ir 4 dalių bei Įgyvendinimo sprendimo 2012/115/ES nuostatas;
(13)
PLNP turėtų būti įgyvendinamas nepažeidžiant kitų taikomų nacionalinės ir Sąjungos teisės aktų. Visų pirma, nustatydama atskirų į PLNP įtrauktų kurą deginančių įrenginių leidimų sąlygas, Vengrija turėtų užtikrinti, kad nekiltų pavojus, jog bus pažeisti reikalavimai, nustatyti, inter alia, Direktyvoje 2010/75/ES, Europos Parlamento ir Tarybos direktyvoje 2008/50/EB (13) ir Europos Parlamento ir Tarybos direktyvoje 2001/81/EB (14);
(14)
pagal Direktyvos 2010/75/ES 32 straipsnio 6 dalį Vengrija turi informuoti Komisiją apie visus vėlesnius PLNP pakeitimus. Komisija turėtų įvertinti, ar tie pakeitimai atitinka Direktyvos 2010/75/ES 32 straipsnio 1, 3 ir 4 dalių bei Įgyvendinimo sprendimo 2012/115/ES nuostatas,
PRIĖMĖ ŠĮ SPRENDIMĄ:
1 straipsnis
1. Remiantis Direktyvos 2010/75/ES 32 straipsnio 1, 3 ir 4 dalimis ir Įgyvendinimo sprendimu 2012/115/ES, neprieštaraujama pereinamojo laikotarpio nacionaliniam planui, apie kurį pagal Direktyvos 2010/75/ES 32 straipsnio 5 dalį Vengrija pranešė Komisijai 2012 m. gruodžio 28 d. ir kuris iš dalies pakeistas atsižvelgiant į 2013 m. birželio 25 d., 2013 m. rugsėjo 23 d., 2013 m. spalio 10 d. ir 2013 m. spalio 18 d. (15) atsiųstą papildomą informaciją.
2. Įrenginių, kuriems taikomas pereinamojo laikotarpio nacionalinis planas, sąrašas, tų įrenginių išmetami teršalai, kuriems tas planas taikomas, ir taikytinos teršalų išmetimo ribos nustatyti priede.
3. Nors Vengrijos valdžios institucijos įgyvendina pereinamojo laikotarpio nacionalinį planą, Vengrija neatleidžiama nuo prievolės laikytis Direktyvos 2010/75/ES nuostatų dėl teršalų, išmetamų iš atskirų kurą deginančių įrenginių, kuriems taikomas planas, ir kitų susijusių Europos Sąjungos aplinkosaugos teisės aktų.
2 straipsnis
Komisija vertina, ar būsimi pereinamojo laikotarpio plano pakeitimai, apie kuriuos Vengrija praneš ateityje, atitinka Direktyvos 2010/75/ES 32 straipsnio 1, 3 ir 4 dalių bei Įgyvendinimo sprendimo 2012/115/ES nuostatas.
3 straipsnis
Šis sprendimas skirtas Vengrijai.
Priimta Briuselyje 2014 m. vasario 4 d.

Labels: 18
1
20